Mariann Fischer Boel (V), 2002-11-05:
Jeg vil godt først sige tak til forespørgeren for den anmeldte debat om fremme af det bæredygtige fiskeri.
Situationen for det europæiske fiskerierhverv er alvorlig med mange bestande på et meget lavt niveau og en for stor kapacitet.
Det er nødvendigt at sikre opbygningen af bæredygtige fiskebestande og opnå en bedre balance mellem de ressourcer, der er til rådighed, og kapaciteten i de enkelte medlemslande.
hen ad vejen med at gennemføre målsætningen, som senest blev bekræftet på verdenstopmødet i Johannesburg.
Den seneste biologiske rådgivning fra ICES viser imidlertid, at de allerede gennemførte foranstaltninger ikke er tilstrækkelige, og det understreger også behovet for at gennemføre en reform af den fælles fiskeripolitik, så hurtigt som det er muligt.
Kommissionens reformforslag til en ny fælles fiskeripolitik har bæredygtig udvikling som et af de helt centrale omdrejningspunkter.
Anledningen til at ændre fiskeripolitikken var oprindelig, at der inden årets udgang skulle tages stilling til begrænsede dele af fiskeripolitikken.
Imidlertid er mange bestande på et så lavt niveau, at en reform af fiskeripolitikken nødvendigvis må omfatte en bredere gennemgang af den fælles fiskeripolitik.
Europa-Kommissionens oplæg til en reform afspejler også dette forhold, idet det helt overordnede sigte er at få skabt en varig balance mellem de eksisterende fiskeressourcer og den fiskeriflåde, der skal udnytte ressourcerne.
Men de teknologiske fremskridt har betydet et langt mere effektivt fiskeri, som i mange tilfælde har opvejet de reduktioner, der er foretaget i fiskeriflådekapaciteten.
Der er derfor ingen vej uden om at skære kraftigere i alle EU-landes fiskerflåder, da det nuværende fiskeritryk forhindrer den nødvendige genopretning af de forskellige bestande.
Et andet centralt element i reformen er forbedringen af de forvaltningsinstrumenter, der er til rådighed i fiskeripolitikken.
Det, der nu lægges op til, er en mere udbredt anvendelse i det flerårige forvaltningsperspektiv, som allerede er indført for en række væsentlige bestande, og som forvaltes i fællesskab med Norge og Østersøområdet.
Hensigten er jo at sikre, at bestandene i et flerårigt system holdes inden for biologisk sikre grænser, som fastlægges på grundlag af den biologiske rådgivning ud fra et forsigtighedsprincip.
En mere langsigtet forvaltningshorisont vil også kunne bidrage til at sikre et mere stabilt erhvervsgrundlag for fiskeriet.
En meget vigtig forudsætning for et fremtidigt bæredygtigt fiskeri er en forbedring og en effektiv gennemførelse af kontrolforanstaltningerne.
I reformen lægges der op til stramninger af fiskerikontrollen både på havet og i land gennem et øget samarbejde mellem medlemslandene og Kommissionen.
En mere ensartet og effektiv fiskerikontrol er en vigtig forudsætning for, at fiskeripolitikken kan nå sine mål i relation til den nødvendige beskyttelse og genopbygning af ressourcerne.
Kommissionen har stillet forslag om en udvidet anvendelse af satellitkontrol.
Regeringen er positiv over for en udvidelse af kravet om satellitovervågning, men ordningen skal kun omfatte fartøjer, hvor de kontrolmæssige fordele står i et fornuftigt forhold til omkostningerne.
Og det er selvfølgelig også vigtigt at fastholde medlemslandenes grundlæggende kompetence.
Sammen med forslagene til ændring af den fælles fiskeripolitik agter Kommissionen at fremlægge en række forskellige handlingsplaner og meddelelser, som vil være en integreret del af hele reformarbejdet, og flere handlingsplaner er allerede lagt på bordet.
En af planerne omhandler integration af miljøbeskyttelseskravet i den fælles fiskeripolitik.
Der er også fremlagt en handlingsplan til bekæmpelse af ulovligt, urapporteret og ureguleret fiskeri.
Der forventes også snarest en handlingsplan, der i løbet af det kommende år skal medvirke til at forbedre det videnskabelige grundlag for den biologiske rådgivning, så vi får et mere sikkert grundlag for at træffe de forskellige beslutninger omkring ressourceforvaltningen.
Ligeledes forventes en handlingsplan, der skal afhjælpe problemerne med udsmid af fisk.
Der er derfor behov for en fortsat forbedring af de tekniske regler, så fiskeriet også kan blive mere selektivt og vi kan undgå et for stort ressourcespild.
Kommissionen har bl.a. i tankerne at gennemføre pilotprojekter, hvor fiskerne får et incitament til at tage fisk i land, som ellers ville blive smidt ud.
Endelig skal principperne for en mere bæredygtig fiskeripolitik indarbejdes i de internationale fiskeriaftaler, så der bliver mere overensstemmelse mellem den interne og den eksterne fiskeripolitik.
EU's fiskeriaftaler med en række udviklingslande har været genstand for en del kritik, bl.a. fra ngo'er.
I forbindelse med reformen af den fælles fiskeripolitik og den fælles reform vil Kommissionen fremlægge en strategi for EU's fjernfiskeri.
Danmark lægger vægt på, at de aftaler respekterer princippet om bæredygtighed, sådan at aftalerne bygger på en videnskabelig rådgivning og EU kun får adgang til overskydende ressourcer, der ellers ikke ville blive udnyttet.
Der skal også være en god sammenhæng mellem EU's fiskeriaftaler og den udviklingspolitik, som EU og medlemslandene fører.
Og endelig er det vigtigt, at der sker en bedre kontrol med EU-fartøjernes fiskeri.
Vi har i en årrække fra dansk side arbejdet målrettet på at sikre bæredygtigheden i det danske industrifiskeri.
Fiskeriet er meget stramt reguleret, og der anvendes store ressourcer både til overvågning og kontrol af denne type fiskeri.
For så vidt angår kontrollen af industrifiskeriet, er der et ufravigeligt krav om tilladelse til den form for fiskeri, som er underlagt en meget omfattende kontrol, og den sker både til søs og ved landinger.
Kommissionen nævner jo også i forbindelse med reformen
af den fælles fiskeripolitik i det, vi kalder Vejviseren, at ICES skal anmodes om at lave en undersøgelse af industrifiskeriets indflydelse og indvirkning på det marine økosystem
Danmark ser positivt på sådan en ICES-vurdering af industrifiskeriet, som også vil kunne bidrage til belysning
af industrifiskeriets bæredygtighed.
De bestande, der bliver udnyttet i industrifiskeriet, er for de fleste bestandes vedkommende inden for sikre biologiske grænser, og det bekræfter, at industrifiskeriet så også udøves på et bæredygtigt grundlag.
Skulle der mod forventning være indikatorer på, at industrifiskeriet ikke er bæredygtigt, enten fordi det skader de pågældende bestande, det skader andre bestande, eller fordi det i det hele taget påvirker det marine økosystem i negativ retning, er vi parate til at gribe ind med de nødvendige foranstaltninger.
Det er regeringens opfattelse, at de ressourcer, der er til rådighed for danske fiskere, først og fremmest skal komme konsumfiskeriet til gode, men der er kun i begrænset omfang et marked for industriraterne til direkte konsumanvendelse, hvorfor de fangster, der er fisket med henblik på konsumanvendelse på grund af en eller anden markedssituation, ofte ender med at bliver opkøbt til industriformål.
Der er også vigtigt, at man har sig for øje, at der er
et betydeligt behov for de produkter, der fremstilles af landingerne fra industrifiskeriet
Det gælder ikke mindst på akvakulturområdet, som jo er meget afhængigt af de produkter.
Regeringen ønsker at fremme en strukturtilpasning i fiskeriet, så vi får en kapacitet, der er i balance med fiskerimulighederne.
Kapaciteten skal givetvis være mindre, end den er i dag, men det er ikke nok at skære ned på flådens størrelse.
Det er også vigtigt, at der sker en fornyelse, så fiskeriet fremover kan sikre beskæftigelse og bidrage til et sundt og varieret udbud af fødevarer.
Indtil vi kender reformen eller resultatet af reformen af fiskeripolitikken, vil det være vanskeligt at tilrettelægge den politik, der kan fremme en fornuftig strukturudvikling i fiskeriet
Vi ved i øjeblikket ikke, hvilke støtteordninger og krav der vil være gældende på EU-niveau efter den 1. januar 2003.
Som udgangspunkt skal danske kvoter stilles til rådighed
for alle danske fiskere.
Der er en tradition for, at en stor del af flåden i perioder fisker i andre farvande end det, der ligger lige uden for den havn, hvor de normalt er hjemmehørende.
Generelt sikrer reguleringssystemerne, at et fartøj ikke samtidig i urimeligt omfang har fiskerimuligheder i flere farvande på bekostning af andre fiskere.
Det sikres endvidere, når et fiskeri er under pres, at fartøjer, der traditionelt er afhængige af et fiskeri, får en andel af kvoten i det pågældende fiskeri.
Der findes flere eksempler på reguleringer, som tilgodeser fartøjer, der udelukkende fisker i lokale farvande.
Det er altså ikke tilfældet, at man kun ønsker at være afhængig af fiskeri
i sit lokalområde.
Jeg vil også nævne, at der er helt specifikke regler, som tilpasser fiskeriet til det lokale farvand, f.eks. ved begrænsning af motorkraft.
Lad mig lige kort sige noget om arbejdet med øget redskabsselektivitet, så flere små fisk kan undgå at blive smidt ud.
Der arbejdes løbende på Danmarks Fiskeriundersøgelser med projekter til at forbedre og teste de eksisterende redskaber samt at evaluere indførelsen af forskellige tekniske bevaringsforanstaltninger.
Der har været forsøg med trawl i Nordsøen og også på torskefiskeriet i Østersøen.
Det har bl.a. ført til indførelsen af Bacoma-trawlet i torskefiskeriet i Østersøen.
Det betyder, at der nu er en lovpligtig brug af pingere i vragfiskeri i Nordsøen.
Derudover forventer vi i samarbejde med Danmarks Fiskeriforening at gennemføre et trawlselektionsforsøg til at reducere bl.a. udsmid af torsk, når man fisker efter jomfruhummere.
For så vidt angår forsøg på begrænsning af udsmid, er der fra den 1. januar 2002 jo indført et forbud mod udsmid af fisk, der kan landes lovligt.
Jeg mener, at vi med det arbejde med reformen af den fælles fiskeripolitik og de mange nationale foranstaltninger, der allerede er gennemført, er nået et stykke ad vejen, og jeg ser frem til, at vi inden årets udgang kan nå til enighed om en reformpakke inden for EU, som kan bringe os videre i det arbejde med at udvikle en bæredygtig fiskeripolitik. Jeg ser frem til, at vi får en god og konstruktiv debat i dag.
Forhandling